DECIZIA COMISIEI
din 16 februarie 2007
de modificare a Deciziilor 2006/415/CE, 2006/416/CE și 2006/563/CE în ceea ce privește marca de identificare aplicabilă cărnii proaspete de pasăre
(notificată cu numărul C(2007) 431)
(Text cu relevanță pentru SEE)
(2007/119/CE)
COMISIA COMUNITĂȚILOR EUROPENE,
având în vedere Directiva 89/662/CEE a Consiliului din 11 decembrie 1989 privind controlul sanitar-veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în cadrul schimburilor intracomunitare cu anumite animale vii și produse în vederea realizării pieței interne (2), în special articolul 10 alineatul (4),
având în vedere Directiva 2005/94/CE a Consiliului din 20 decembrie 2005 privind măsurile comunitare pentru controlul influenței aviare și de abrogare a Directivei 92/40/CEE (3), în special articolul 66 alineatul (2),
întrucât:
(1)
Influența aviară este o boală virală infecțioasă la păsări și păsări de curte, cauzând mortalitate și perturbări care pot atinge rapid proporții epizootice care pot prezenta o amenințare gravă pentru sănătatea animală și publică și care pot diminua semnificativ rentabilitatea aviculturii. Există un risc de transmitere a agentului patogen în cadrul altor ferme, păsărilor sălbatice, precum și de la un stat membru la alte state membre și la țări terțe ca urmare a comerțului cu păsări vii și cu produsele obținute de la acestea.
(2)
Directiva 2005/94/CE instituie măsuri comunitare aplicabile în cazul unui focar de influență aviară la păsări de curte și la alte păsări aflate în captivitate, precum și pentru a se evita răspândirea focarului respectiv. Măsurile respective cuprind înființarea de zone de protecție, precum și interzicerea transportului cărnii de pasăre în zonele respective.
(3)
Directiva 2005/94/CE prevede anumite derogări de la această interdicție, supuse anumitor condiții. Condițiile respective prevăd, printre altele, interzicerea accesului cărnii menționate anterior în schimburile comerciale comunitare și internaționale, precum și faptul că aceasta trebuie să prezinte marca prevăzută în anexa II la Directiva 2002/99/CE a Consiliului din 16 decembrie 2002 de stabilire a normelor sanitar-veterinare care reglementează producția, procesarea, distribuția și introducerea produselor de origine animală destinate consumului uman (4), cu excepția cazurilor contrare prevederilor directivei menționate.
(4)
Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a normelor de igienă specifice produselor alimentare de origine animală (5) prevede ca o marcă de identificare să se aplice anumitor produse din carne de origine animală.
(5)
Regulamentul (CE) nr. 2076/2005 al Comisiei din 5 decembrie 2005 de stabilire a unor dispoziții tranzitorii privitoare la punerea în aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului și de modificare a Regulamentelor (CE) nr. 853/2004 și (CE) nr. 854/2004 (6) prevede utilizarea temporară a mărcilor naționale pentru produsele de origine animală care pot fi comercializate exclusiv pe teritoriul statului membru în care sunt produse.
(6)
În plus, Decizia 2006/415/CE a Comisiei (7) prevede aplicarea anumitor restricții în zonele A și B, inclusiv interzicerea expedierii din zonele respective a produselor derivate din vânat sălbatic cu pene destinate consumului uman. Cu toate acestea, decizia prevede derogări de la restricția respectivă în cazul expedierii pe piața națională a anumitor tipuri de carne și produse și preparate din carne, supuse anumitor condiții care includ marcarea acestor tipuri de carne în conformitate cu anexa II la Directiva 2002/99/CE.
(7)
Decizia 2006/416/CE a Comisiei din 14 iunie 2006 privind anumite măsuri tranzitorii referitoare la influența aviară cu patogenitate înaltă la păsări de curte și la alte păsări aflate în captivitate din Comunitate (8) instituie anumite măsuri tranzitorii aplicabile în cazul izbucnirii unor focare ale acestei boli. Aceste măsuri includ înființarea de zone de protecție în cazul izbucnirii unui focar al bolii, precum și aplicarea anumitor restricții în zonele respective, inclusiv interzicerea circulației cărnii de pasăre. Cu toate acestea, Decizia menționată mai sus prevede derogări de la interdicția respectivă, supuse anumitor condiții, inclusiv marcarea acestui tip de carne conform anexei II la Directiva 2002/99/CE.
(8)
Decizia 2006/563/CE a Comisiei din 11 august 2006 privind anumite măsuri de protecție referitoare la influența aviară cu patogenitate înaltă de subtip H5N1 la păsări sălbatice pe teritoriul Comunității și de abrogare a Deciziei 2006/115/CE (9) instituie anumite măsuri aplicabile în cazul izbucnirii unui focar al acestei boli la păsări sălbatice. Aceste măsuri includ înființarea de zone de control, precum și interzicerea expedierii în zonele respective a cărnii, produselor și preparatelor din carne provenite de la păsări de curte și de la vânat sălbatic cu pene. Cu toate acestea, decizia menționată mai sus prevede derogări de la interdicția respectivă, conform anumitor condiții, inclusiv marcarea acestui tip de carne cu o marcă în conformitate cu anexa II la Directiva 2002/99/CE sau cu o marcă națională instituită conform articolului 4 din Regulamentul (CE) nr. 2076/2005.
(9)
Decizia 2007/118/CE a Comisiei din 16 februarie 2007 de stabilire a normelor detaliate privind o marcă de identificare alternativă în conformitate cu Directiva 2002/99/CE a Consiliului (10) prevede o marcă de identificare alternativă care să poată fi utilizată în locul mărcii prevăzute în anexa II la Directiva 2002/99/CE.
(10)
Prin urmare, este necesară modificarea Deciziilor 2006/415/CE, 2006/416/CE și 2006/563/CE astfel încât să permită utilizarea mărcii de identificare alternativă respective.
(11)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Modificări la Decizia 2006/415/CE
La articolul 8 din Decizia 2006/415/CE, alineatul (1) se înlocuiește cu următorul text:
„(1) Prin derogare de la articolul 5 litera (b), statul membru afectat poate autoriza expedierea pe piața națională a cărnii proaspete, a cărnii tocate, a cărnii separate mecanic și a preparatelor din carne sau a produselor din carne provenite din vânat sălbatic cu pene originare din zonele A și B, dacă aceste tipuri de carne sunt marcate:
(a)
fie conform mărcii de identificare specială prevăzută în anexa II la Directiva 2002/99/CE, fie
(b)
conform articolului 2 din Decizia 2007/118/CE.”
Articolul 2
Modificări la Decizia 2006/416/CE
La articolul 18 alineatul (1) din Decizia 2006/416/CE, litera (g) se înlocuiește cu următorul text:
„(g)
carnea nu are acces în schimburile intracomunitare sau internaționale și este marcată:
(i)
fie conform mărcii de identificare specială prevăzută în anexa II la Directiva 2002/99/CE, fie
(ii)
conform articolului 2 din Decizia 2007/118/CE.”
Articolul 3
Modificări la Decizia 2006/563/CE
Decizia 2006/563/CE se modifică după cum urmează:
1.
La articolul 6, litera (e) se înlocuiește cu următorul text:
„(e)
expedierea, din zona de control, a cărnii proaspete, a cărnii tocate, a cărnii separate mecanic, a preparatelor și a produselor din carne provenite de la păsări de curte originare din zonele de control și din vânat sălbatic cu pene din zona respectivă.”
2.
Articolul 11 se înlocuiește cu următorul text:
„Articolul 11
Derogări pentru carne, carne tocată, preparate din carne, carne separată mecanic și produse din carne
(1) Prin derogare de la litera (e) a articolului 6, statul membru în cauză poate autoriza expedierea din zona de control către piețe de desfacere sau export în țări terțe a următoarelor tipuri de carne:
(a)
carne de pasăre proaspătă, inclusiv carne de vânat de crescătorie, care a fost:
(i)
produsă conform anexei II și secțiunilor II și III din anexa III la Regulamentul (CE) nr. 853/2004; și
(ii)
controlată conform secțiunilor I, II, III și secțiunii IV capitolul V paragraful (A) litera 1 și capitolul VII din anexa I la Regulamentul (CE) nr. 854/2004;
(b)
carne tocată, preparate din carne, carne separată mecanic și produse din carne conținând tipurile de carne menționate la litera (a) și produse în conformitate cu secțiunile V și VI din anexa III la Regulamentul (CE) nr. 853/2004;
(c)
produse din carne care au fost supuse unui tratament menționat în cazul influenței aviare în tabelul 1 literele (a), (b) sau (c) din anexa III la Directiva 2002/99/CE;
(d)
carne proaspătă, carne tocată, carne separată mecanic provenite de la păsări de curte, vânat de crescătorie și vânat sălbatic cu pene luate din habitatul lor natural înainte ca zona de control să fie înființată, precum și preparate și produse din carne care conțin tipurile de carne menționate anterior, produse în unități situate în zona de control.
(2) Prin derogare de la litera (e) a articolului 6, statul membru în cauză poate autoriza expedierea din zona de control către piața națională a cărnii proaspete, a cărnii tocate și a cărnii separate mecanic provenite din păsări de curte sau vânat de crescătorie originar din zona de control, precum și preparate și produse din carne care conțin tipurile de carne menționate anterior, cu mențiunea ca această carne să îndeplinească următoarele condiții:
(a)
este marcată:
(i)
fie conform mărcii de identificare specială prevăzută în anexa II la Directiva 2002/99/CE, fie
(ii)
conform articolului 2 din Decizia 2007/118/CE; și
(b)
este obținută, tranșată, depozitată și transportată separat de cealaltă carne de pasăre sau de vânat de crescătorie cu pene și nu este introdusă în preparate sau produse din carne destinate expedierii către alte state membre sau exportului în țări terțe.”
Articolul 4
Destinatar
Prezenta decizie se adresează statelor membre.
Adoptată la Bruxelles, 16 februarie 2007.